BEGRUNDELSE

1. BAGGRUND FOR FORSLAGET

Nu om dage er banksektorens soliditet i mange tilfælde stadig nøje knyttet til den medlemsstat, hvor de pågældende banker er etableret. Tvivl om holdbarheden af offentlig gæld, økonomiske vækstperspektiver og kreditinstitutters bæredygtighed har skabt negative markedstendenser, der gensidigt styrker hinanden. Dette kan føre til risici for visse kreditinstitutters bæredygtighed og for det finansielle systems stabilitet og kan lægge en tung byrde på allerede belastede offentlige finanser i de berørte medlemsstater.

Denne situation indebærer specifikke risici inden for euroområdet, hvor den fælles valuta øger sandsynligheden for, at udviklingstendenser i en medlemsstat kan skabe risici for den økonomiske udvikling og stabiliteten i euroområdet som helhed. Den nuværende risiko for nedbrydning af den finansielle stabilitet langs nationale grænser indebærer en betydelig underminering af det indre marked for finansielle tjenesteydelser og forhindrer det i at bidrage til økonomisk genopretning.

Oprettelsen af Den Europæiske Banktilsynsmyndighed (EBA) ved Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed) og af Det Europæiske Finanstilsynssystem (ESFS) har allerede bidraget til forbedret samarbejde mellem nationale tilsynsmyndigheder og til udarbejdelse af et fælles regelsæt for finansielle tjenesteydelser i EU. Men tilsynet med banker er fortsat i høj grad et nationalt anliggende, hvilket er uheldigt i en situation med integrerede bankmarkeder. Manglende tilsyn har siden bankkrisens begyndelse i høj grad svækket tilliden til banksektoren i EU og bidraget til at forværre spændingerne på statsobligationsmarkederne i euroområdet.

I maj 2012 opfordrede Kommissionen derfor som en del af en mere langsigtet vision for økonomisk og finanspolitisk integration til etablering af en bankunion for at genetablere tilliden til bankerne og euroen. Et af de vigtigste aspekter ved bankunionen bør være en fælles tilsynsmyndighed, som fører direkte tilsyn med banker for på den måde at sikre nøje og upartisk håndhævelse af tilsynsregler og effektivt tilsyn med grænseoverskridende bankmarkeder. Sikring af fælles høje standarder for banktilsyn i euroområdet vil bidrage til at etablere den nødvendige tillid mellem medlemsstaterne, hvilket er en forudsætning for indførelse af fælles bagstopperordninger.

På topmødet den 29. juni 2012 anmodede stats- og regeringscheferne fra euroområdet Kommissionen om "snarest at fremlægge forslag om oprettelse af en fælles tilsynsmekanisme. Når der er oprettet en effektiv fælles tilsynsmekanisme, der omfatter ECB, for bankerne i euroområdet, vil ESM efter en almindelig afgørelse have mulighed for at rekapitalisere bankerne direkte". I konklusionerne fra Det Europæiske Råds møde den 28.-29. juni 2012 hedder det, at der i erklæringen fra euroområdetopmødet og de forslag, som Kommissionen fremsætter i overensstemmelse hermed, bør tages hensyn til udarbejdelsen af "en specifik og tidsbunden køreplan for gennemførelsen af en egentlig Økonomisk og Monetær Union".

Med denne nye mekanisme vil ECB varetage en lang række vigtige tilsynsopgaver i forbindelse med kreditinstitutter i medlemsstater inden for euroområdet. Med henblik på at bevare og udvide det indre marked vil andre medlemsstater få mulighed for at indgå i et tæt samarbejde med ECB.

For at undgå en opsplitning af det indre marked efter oprettelsen af den fælles tilsynsmekanisme er det nødvendigt at sikre, at EBA fungerer korrekt. Den rolle, som EBA spiller, bør derfor bevares for at udbygge det fælles regelsæt yderligere og sikre konvergens med hensyn til tilsynspraksis i hele EU.

Samtidig med forslaget til en rådsforordning, hvorved ECB overdrages specifikke opgaver i forbindelse med politikker vedrørende tilsyn med kreditinstitutter i overensstemmelse med artikel 127, stk. 6, i TEUF, indføres der med nærværende forslag målrettede ændringer i forordningen om oprettelse af Den Europæiske Banktilsynsmyndighed.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Kommissionen har taget hensyn til den analyse, der blev foretaget i forbindelse med vedtagelsen af den "tilsynspakke", der ligger til grund for oprettelsen af de europæiske tilsynsmyndigheder, og som indeholder en vurdering af de operationelle, forvaltningsmæssige, finansielle og retlige aspekter ved oprettelsen af en fælles tilsynsmekanisme. Det har ikke været muligt at udarbejde en formel konsekvensanalyse inden for den tidsplan, der blev fastsat på euroområdetopmødet den 29. juni.

3. JURIDISKE ASPEKTER AF FORSLAGET

Forslaget er baseret på artikel 114 i TEUF, da det ændrer forordning (EU) nr. 1093/2010, som er vedtaget på samme retsgrundlag.

Forslaget er begrænset til en justering af EBA's procedureregler for at tage hensyn til overdragelsen af tilsynsopgaver til ECB og for at sikre, at EBA fortsat kan varetage sine funktioner med at beskytte det indre finansielle markeds integritet, effektivitet og ordnede funktion og opretholde det finansielle systems stabilitet i det indre marked. Det ændrer ikke balancen mellem EBA's og de nationale myndigheders respektive kompetencer. Bestemmelserne i forslaget går ikke ud over, hvad der er nødvendigt for at nå de tilstræbte mål. Forslaget er derfor i overensstemmelse med nærheds- og proportionalitetsprincippet i artikel 5 i traktaten om Den Europæiske Union.

4. Nærmere redegørelse for forslaget

EBA's beføjelser, navnlig bindende mægling/krisesituationer

Formuleringen af artikel 4, artikel 18, stk. 1, og artikel 35, stk. 1-3, ændres for at sikre, at EBA også kan varetage sine opgaver i forhold til ECB, idet det præciseres, at begrebet "kompetente myndigheder" også omfatter ECB som i de andre artikler, hvor der henvises til "kompetente myndigheder".

For at sikre, at EBA også kan varetage sine opgaver i forbindelse med tvistbilæggelse og tiltag i krisesituationer i forhold til ECB, indsættes der i artikel 18 og 19 en artikel 18, stk. 3a, eller artikel 19, stk. 3a, for at tilvejebringe en særlig procedure i forbindelse med de afgørelser, som EBA træffer i medfør af artikel 18, stk. 3, og artikel 19, stk. 3. Proceduren indebærer, at hvis ECB ikke efterlever tiltag, som EBA iværksætter for at bilægge tvister eller tage højde for krisesituationer, bør banken være forpligtet til at forklare årsagerne hertil. I dette usandsynlige tilfælde, kan EBA, hvis de relevante krav er fastsat i EU-lovgivning, som finder umiddelbar anvendelse, vedtage en individuel afgørelse rettet til den berørte finansielle institution for at håndhæve tiltaget, og EBA forventes normalt at gøre dette. På den måde sikres det, at EBA's bilæggelse af tvister og tiltag i krisesituationer kan håndhæves i fuldt omfang.

Afstemningsregler

Da ECB skal samordne holdningen blandt medlemsstaterne i euroområdet, er det nødvendigt at revidere de nuværende afstemningsregler i forordningen om EBA for at sikre, at EBA's afgørelser sigter mod at bevare og udbygge det indre marked for finansielle tjenesteydelser.

I henhold til forordningen om EBA træffes afgørelser vedrørende reguleringsmæssige spørgsmål (tekniske standarder, retningslinjer og henstillinger, jf. artikel 10, 15 og 16, og afgørelser om genovervejelse af begrænsninger af finansielle aktiviteter, jf. artikel 9, stk. 5) samt budgetspørgsmål (kapital VI) af tilsynsrådet på grundlag af et kvalificeret flertal af medlemmerne, jf. artikel 16, stk. 4, i TEU og i artikel 3 i protokol nr. 36 om overgangsbestemmelser.

Afgørelser om andre spørgsmål (f.eks. retsovertrædelser, jf. artikel 17, bilæggelse af tvister, jf. artikel 19, valg af styrelsesudvalg) vedtages af tilsynsrådet med et simpelt flertal af de stemmeberettigede medlemmer i overensstemmelse med reglen om "hvert medlem én stemme".

Hvis afstemningsreglerne forbliver uændrede, kan det ikke sikres, at afgørelser med simpelt flertal altid afspejler EU's interesser som helhed. Det er derfor nødvendigt at justere afstemningsreglerne i visse særlige tilfælde af simpelt flertal for at sikre, at det indre marked bevarer sin integritet, og at man ikke samtidig risikerer at lamme EBA's beslutningstagning.

Målet synes bedst at kunne nås ved at tillægge et uafhængigt panel beføjelse til at træffe afgørelser og at sørge for en mekanisme, som kan tilvejebringe et stort omvendt flertal, som vil sikre, at det forslag, der udarbejdes af det uafhængige panel, støttes af medlemsstater inden for og uden for euroområdet. Det vil også sikre, at medlemsstater i euroområdet ikke kan udgøre et blokerende mindretal i forbindelse med tiltag rettet mod én af dem.

Artikel 41 i forordningen om EBA ændres derfor for at tillægge det uafhængige panel større beføjelser til at træffe afgørelser om overtrædelser af EU-retten og bilæggelse af tvister og tilpasse reglerne om dets sammensætning i overensstemmelse hermed.

Artikel 44 i forordningen om EBA ændres for at sikre, at afgørelser, som er foreslået af det uafhængige panel, vedtages, medmindre de forkastes med et simpelt flertal, som mindst omfatter tre stemmer fra deltagende medlemsstater og ikke-deltagende medlemsstater. Der indsættes en særlig bestemmelse om udpegning af det uafhængige panel.

Styrelsesudvalgets sammensætning

Den afgørende indflydelse, som medlemmer fra medlemsstater, der deltager i eller indgår i et tæt samarbejde med den fælles tilsynsmekanisme, har ved valg af styrelsesudvalget (simpelt flertal blandt de tilstedeværende medlemmer), kunne bevirke, at medlemmer fra medlemsstater, som ikke deltager i den fælles tilsynsmekanisme, ikke er repræsenteret på en passende måde i styrelsesudvalget. For at sikre en afbalanceret sammensætning af styrelsesudvalget, der afspejler EU som helhed og omfatter medlemsstater, som ikke deltager i den fælles tilsynsmekanisme, indebærer forslaget, at sammensætningen af EBA's styrelsesudvalg ændres for at sikre, at mindst to medlemmer fra medlemsstater, som ikke deltager i den fælles tilsynsmekanisme, er repræsenteret i styrelsesudvalget.

Artikel 45 i forordningen om EBA ændres for at sikre, at styrelsesudvalget mindst omfatter to medlemsstater, som ikke deltager i den fælles tilsynsmekanisme.

Revision af afstemningsregler i lyset af fremtidige udviklingstendenser

Endelig skal Kommissionen for at tage hensyn til udviklingstendenserne i det antal medlemsstater, der har euroen som valuta, eller hvis kompetente myndigheder indgår i et tæt samarbejde, jf. artikel 6 i forordning …/…, revidere de foreslåede regler for at undersøge, om det i lyset af sådanne udviklingstendenser er nødvendigt at foretage yderligere justeringer for at sikre, at EBA's afgørelser sigter mod at bevare og udbygge det indre marked for finansielle tjenesteydelser.

5. VIRKNINGER FOR BUDGETTET

Forslaget har ingen virkninger for EU-budgettet.

2012/0244 (COD)

Forslag til

EUROPA-PARLAMENTETS OG RÅDETS FORORDNING

om ændring af forordning (EU) nr. 1093/2010 om oprettelse af en europæisk tilsynsmyndighed (Den Europæiske Banktilsynsmyndighed) for så vidt angår samspillet med Rådets forordning (EU) nr. …/… om overdragelse af specifikke opgaver til Den Europæiske Central i forbindelse med politikker vedrørende tilsyn med kreditinstitutter

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 114,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg[1],

under henvisning til udtalelse fra Den Europæiske Centralbank [2],

efter den almindelige lovgivningsprocedure, og

ud fra følgende betragtninger:

(1) Den 29. juni 2012 anmodede stats- og regeringscheferne fra euroområdet Kommissionen om at fremsætte forslag om indførelse af en fælles tilsynsmekanisme, som omfatter Den Europæiske Centralbank (ECB). I Det Europæiske Råds konklusioner af 29. juni 2012 blev formanden for Det Europæiske Råd opfordret til i tæt samarbejde med formanden for Kommissionen, formanden for Eurogruppen og formanden for ECB at udarbejde en specifik og tidsbunden køreplan for gennemførelsen af en egentlig Økonomisk og Monetær Union, som indeholder konkrete forslag til bevarelse af enheden og integriteten i det indre marked for finansielle tjenesteydelser, og som tager hensyn til euroområdeerklæringen og Kommissionens ønske om at fremlægge forslag baseret på artikel 127 i traktaten om Den Europæiske Unions funktionsmåde (TEUF).

(2) Indførelsen af en fælles tilsynsmekanisme er det første skridt i retning af at skabe en europæisk bankunion, som bygger på et egentligt fælles regelsæt for finansielle tjenesteydelser, og som også omfatter en fælles ramme for indskudsgaranti og afvikling.

(3) Med henblik på indførelse af den fælles tilsynsmekanisme overdrages ECB ved Rådets forordning nr. …/…[3] [artikel 127, stk. 6, forordning] specifikke opgaver i forbindelse med politikker vedrørende tilsyn med kreditinstitutter i de medlemsstater, der har euroen som valuta. Andre medlemsstater kan indlede et tæt samarbejde med ECB. I henhold til nævnte forordning skal ECB samordne og give udtryk for holdningen blandt de pågældende medlemsstater til afgørelser, som Den Europæiske Banktilsynsmyndigheds (EBA's) tilsynsråd skal træffe om spørgsmål, som falder ind under ECB's opgaver.

(4) Overdragelsen af tilsynsopgaver til ECB i banksektoren for en del af EU-medlemsstaterne bør ikke på nogen måde hindre det indre marked for finansielle tjenesteydelser i at fungere. Det er derfor nødvendigt for at sikre, at EBA fungerer korrekt efter denne overdragelse.

(5) I betragtning af de tilsynsopgaver, som overdrages ECB ved Rådets forordning (EU) nr. …/… [artikel 127, stk. 6, forordning], bør EBA også kunne varetage sine opgaver i forhold til ECB. For at sikre, at eksisterende mekanismer til tvistbilæggelse og tiltag i krisesituationer forbliver effektive, bør der tilvejebringes en passende procedure. Hvis ECB ikke efterlever tiltag, som EBA iværksætter for at bilægge tvister eller tage højde for krisesituationer, bør banken navnlig være forpligtet til at forklare årsagerne hertil. I det pågældende tilfælde forventes EBA, når det på grundlag af krav i EU-lovgivning, som finder umiddelbar anvendelse, er muligt, at vedtage en individuel afgørelse rettet til den berørte finansielle institution.

(6) Afstemningsreglerne i tilsynsrådet bør tilpasses, særlig med hensyn til afgørelser vedtaget af EBA med simpelt flertal, for at sikre, at der tages passende højde for alle medlemsstaters interesser, og for at gøre det muligt for EBA at fungere korrekt, med det formål at bevare og udvide det indre marked for finansielle tjenesteydelser.

(7) Afgørelser vedrørende overtrædelse af EU-retten og tvistbilæggelse bør gennemgås af et uafhængigt panel sammensat af stemmeberettigede tilsynsrådsmedlemmer uden interessekonflikter udpeget af tilsynsrådet. Afgørelser, som panelet foreslår tilsynsrådet, bør anses for at være vedtaget, medmindre de forkastes med et simpelt flertal, som bør omfatte et tilstrækkeligt antal stemmer afgivet af medlemmer fra medlemsstater, der deltager i den fælles tilsynsmekanisme, og fra medlemsstater, som ikke deltager i den fælles tilsynsmekanisme.

(8) Medlemmerne af det uafhængige panel nedsat i henhold til artikel 41, stk. 2, i forordning (EU) nr. 1093/2010 bør ikke anses for at have interessekonflikter alene af den grund, at de er repræsentanter for kompetente myndigheder, som er en del af den fælles tilsynsmekanisme, og en given sag, som panelet skal træffe afgørelse om, vedrører den kompetente myndighed, de repræsenterer. EBA bør vedtage en forretningsorden for panelet, som sikrer, at det er uafhængigt og objektivt.

(9) Styrelsesudvalget bør være sammensat på en afbalanceret måde, og det bør sikres, at medlemsstater, som ikke deltager i den fælles tilsynsmekanisme, er repræsenteret korrekt.

(10) For at sikre, at EBA fungerer korrekt, og at alle medlemsstater er repræsenteret på passende måde, bør afstemningsreglerne, styrelsesudvalgets sammensætning og det uafhængige panels sammensætning efter en passende tidsperiode revideres under hensyntagen til indhøstede erfaringer og yderligere udviklingstendenser.

(11) Målene for denne forordning, nemlig at sikre et højt, effektivt og konsekvent regulerings- og tilsynsniveau i hele EU, at beskytte de finansielle markeders integritet, effektivitet og ordnede funktion og at opretholde det finansielle systems stabilitet, kan ikke i tilstrækkelig grad opfyldes af medlemsstaterne og kan derfor på grund af handlingens omfang bedre nås på EU-plan; Unionen kan derfor træffe foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. samme artikel, går denne forordning ikke videre, end hvad der er nødvendigt for at nå disse mål ‑

VEDTAGET DENNE FORORDNING:

Artikel 1

I forordning (EF) nr. 1093/2010 foretages følgende ændringer:

1. Artikel 4, stk. 2, nr. i), affattes således:

" i) kompetente myndigheder som defineret i direktiv 2006/48/EF og 2006/49/EF, herunder ECB i forbindelse med forhold vedrørende opgaver overdraget til den ved Rådets forordning (EU) nr. …/…*[artikel 127, stk. 6, i TEUF Rådets forordning], og 2007/64/EF og som omhandlet i direktiv 2009/110/EF

__________________________

* EUT C […] af […], s. […]. "

2. I artikel 18 foretages følgende ændringer:

a) Stk. 1 affattes således:

"1. I tilfælde af ugunstige udviklinger, der kan bringe de finansielle markeders ordnede funktion og integritet eller stabiliteten af hele eller en del af det finansielle system i Unionen i alvorlig fare, fremmer myndigheden aktivt, og koordinerer, når det findes nødvendigt, enhver foranstaltning, der træffes af de relevante kompetente tilsynsmyndigheder.

For at kunne spille denne fremmende og koordinerende rolle skal myndigheden fuldt ud holdes underrettet om enhver relevant udvikling og af de relevante kompetente tilsynsmyndigheder indbydes til at deltage som observatør i alle relevante møder."

b) Følgende stykke indsættes efter stk. 3:

"3a Hvis myndigheden anmoder ECB som kompetent myndighed om at tage de nødvendige skridt, jf. stk. 3, efterlever ECB anmodningen eller giver højst 48 timer senere myndigheden en passende begrundelse for ikke-overholdelse."

3. I artikel 19 indsættes følgende stykke efter stk. 3:

"3a Hvis myndigheden anmoder ECB som kompetent myndighed om at tage eller undlade at tage specifikke skridt, jf. stk. 3, efterlever ECB anmodningen eller giver højst 10 arbejdsdage efter modtagelse af anmodningen myndigheden en passende begrundelse for ikke-overholdelse."

4. Artikel 35, stk. 1, 2 og 3, affattes således:

"1. Efter anmodning fra myndigheden giver de kompetente myndigheder myndigheden alle de oplysninger, der er nødvendige for udførelsen af de opgaver, der er tillagt den ved denne forordning, under forudsætning af at de har lovlig adgang til de relevante oplysninger, og at anmodningen om oplysninger er nødvendig i forhold til arten af den pågældende opgave.

2. Myndigheden kan også anmode om at få leveret oplysninger med regelmæssige mellemrum og i nærmere angivne formater. Sådanne anmodninger fremsættes, hvis det er muligt, med anvendelse af fælles indberetningsformater.

3. Efter en behørigt begrundet anmodning fra en kompetent myndighed kan myndigheden stille alle oplysninger til rådighed, som er nødvendige for, at den kompetente myndighed kan udføre sine opgaver, under overholdelse af tavshedspligtreglerne i den sektorspecifikke lovgivning og i artikel 70."

5. Artikel 41, stk. 2, 3 og 4, affattes således:

"2. Med henblik på artikel 17 og 19 nedsætter tilsynsrådet et uafhængigt panel bestående af formanden og to medlemmer udpeget af tilsynsrådet blandt dets stemmeberettigede medlemmer. Mindst et af medlemmerne af det uafhængige panel er fra en medlemsstat, som ikke er en deltagermedlemsstat i henhold til forordning (EU) nr. …/… [artikel 127, stk. 6, i TEUF Rådets forordning].

Medlemmerne af panelet handler uafhængigt og objektivt i overensstemmelse med artikel 42, er ikke repræsentanter for den berørte kompetente myndighed eller for de kompetente myndigheder, der er part i tvisten.

3. Panelet foreslår en afgørelse til endelig vedtagelse i tilsynsrådet i overensstemmelse med proceduren i artikel 44, stk. 1, tredje afsnit.

4. Tilsynsrådet vedtager forretningsordenen for det i stk. 2 omhandlede panel, herunder bestemmelser om gennemførelse af det krav, der er omhandlet i stk. 2, andet afsnit."

6. I artikel 42 indsættes følgende stykke:

"Stk. 1 og 2 indvirker ikke på de opgaver, som tillægges ECB ved forordning (EU) nr. …/… [artikel 127, stk. 6, i TEUF Rådets forordning]."

7. Artikel 44, stk. 1, affattes således:

"1. Tilsynsrådets afgørelser træffes med simpelt flertal af dets medlemmer. Hvert medlem har én stemme.

I forbindelse med de i artikel 10-16 omhandlede retsakter og foranstaltninger og afgørelser, der vedtages i medfør af artikel 9, stk. 5, tredje afsnit, og kapitel VI, træffer tilsynsrådet som en undtagelse fra første afsnit i nærværende stykke afgørelser med kvalificeret flertal af sine medlemmer, jf. artikel 16, stk. 4, i traktaten om Den Europæiske Union og artikel 3 i protokol (nr. 36) om overgangsbestemmelser.

I forbindelse med afgørelser i medfør af artikel 17 og 19 anses den afgørelse, som er foreslået af panelet, for at være vedtaget, medmindre den forkastes med et simpelt flertal, som mindst omfatter tre stemmer afgivet af medlemmer fra deltagende medlemsstater og tre stemmer afgivet af medlemmer fra medlemsstater, som hverken er deltagende medlemsstater i henhold til forordning (EU) nr. …/… [artikel 127, stk. 6, i TEUF Rådets forordning] eller har indledt et tæt samarbejde med ECB i henhold til nævnte forordning.

Som undtagelse fra tredje afsnit anses den afgørelse, som er foreslået af panelet, fra den dato, hvor fire eller færre medlemsstater hverken er deltagende medlemsstater i henhold til forordning (EU) nr. …/… [artikel 127, stk. 6, i TEUF Rådets forordning] eller indgår i et tæt samarbejde med ECB i henhold til nævnte forordning, for at være vedtaget, medmindre den forkastes med et simpelt flertal, som mindst omfatter én stemme afgivet af medlemmer fra de pågældende medlemsstater.

Hvert medlem har én stemme.

Med hensyn til sammensætningen af panelet i overensstemmelse med artikel 41, stk. 2, tilstræber tilsynsrådet at opnå enighed. Opnås der ikke enighed, vedtager tilsynsrådet afgørelser med et flertal bestående af trefjerdedele af sine medlemmer. Hvert medlem har én stemme."

8. Artikel 45, stk. 1, tredje afsnit, affattes således:

"De medlemmer, som tilsynsrådet har valgt, har en mandatperiode på to et halvt år. Denne periode kan forlænges én gang. Sammensætningen af styrelsesudvalget skal være afbalanceret og forholdsmæssigt afpasset og afspejle Unionen som helhed. Styrelsesudvalget omfatter mindst to repræsentanter fra medlemsstater, som hverken er deltagende medlemsstater i henhold til forordning [artikel 127, stk. 6, i TEUF Rådets forordning], eller har indledt et tæt samarbejde med ECB i henhold til nævnte forordning. Mandaterne skal overlappe hinanden, og der skal anvendes en passende rotationsordning."

Artikel 2

Uanset artikel 81 i forordning (EU) nr. 1093/2010 offentliggør Kommissionen senest den 1. januar 2016 en rapport om anvendelsen af denne forordnings bestemmelser i forhold til:

a) afstemningsreglernes egnethed

b) styrelsesudvalgets sammensætning og

c) sammensætningen af det uafhængige panel, som udarbejder afgørelser med henblik på artikel 17 og 19.

I rapporten tages der navnlig hensyn til udviklingstendenserne i det antal medlemsstater, der har euroen som valuta, eller hvis kompetente myndigheder indgår i et tæt samarbejde, jf. artikel 6 i forordning …/…, og det undersøges, om det i lyset af sådanne udviklingstendenser er nødvendigt at foretage yderligere justeringer for at sikre, at EBA's afgørelser sigter mod at bevare og udbygge det indre marked for finansielle tjenesteydelser.

Artikel 3

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne […] […]

Formand Formand

[1] EUT C […] af […], s. […].

[2] EUT C […] af […], s. […].

[3]